पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. शहर के पहले नगर निगम चुनाव के परिणाम मंगलवार को आ गए। बिखरे हुए जनमत में कांग्रेस के दोनों गुटों को सबसे ज्यादा 10 सीटें मिलीं। विधायक बलबीर पाल शाह गुट के सबसे ज्यादा सात प्रत्याशी जीते। वहीं प्रेम सचदेवा गुट के तीन। औपचारिक रूप से चुनाव लड़ने वाली भाजपा को छह सीटें मिलीं। और इनेलो को सिर्फ दो। दोनों पार्टियों के एक-एक बागी ने जीत हासिल की।
भाजपा से टिकट कटने के बाद वार्ड तीन से निर्दलीय मैदान में उतरे हरीश शर्मा और टिकट न मिलने पर इनेलो छोड़ निर्दलीय लड़े सरदार भूपेंद्र सिंह वार्ड 11 से विजयी रहे। शुरुआत से ही निर्दलीय रहे तीन अन्य प्रत्याशी भी चुनाव जीते। इस तरह कुल पांच निर्दलीय प्रत्याशियों ने मैदान मारा। वहीं मेयर पद के लिए अब जोड़तोड़ भी शुरू हो गया है। कांग्रेस को अगर अपना मेयर बनाना है तो अब तक एक-दूसरे के विरोधी रहे बलबीर पाल शाह और प्रेम सचदेवा को एकसाथ आना होगा। दोनों ने कांग्रेस का मेयर बनाने की बात कहकर एकजुट होने के संकेत भी दे दिए हैं।
निगम चुनाव जीतने वालों में नौ महिलाएं भी शामिल हैं। उनके लिए 33 प्रतिशत के हिसाब से 24 में से 6 सीटें सामान्य महिलाओं के लिए और दो अनुसूचित जाति की महिलाओं के लिए आरक्षित थीं। वार्ड 23 से अकेली शीला देवी ऐसी महिला प्रत्याशी रहीं जो महिलाओं के लिए अनारक्षित सीट से जीतीं। हालांकि यह सीट अनुसूचित जाति के लिए आरक्षित थी।
इससे पहले जीटी रोड पर एसडी कॉलेज, एसडी सीनियर सेकेंडरी स्कूल और एसडी विद्या मंदिर जूनियर स्कूल में बने तीन सेंटरों पर सुबह ठीक 8 बजे मतगणना शुरू हो गई। गिनती शुरू होने के आधे घंटे बाद ही सबसे पहले वार्ड 5 का नतीजा घोषित हुआ। इसके बाद सभी नतीजे साढ़े ग्यारह बजे आ चुके थे। सबसे आखिर में वार्ड 4 का नतीजा सामने आया।
सबसे अधिक मतों से जीतीं रोहिता
प्रदेश में सबसे अधिक मतों से जीतने वाली वार्ड नंबर नौ की भाजपा प्रत्याशी रोहिता रेवड़ी का जश्न उत्सव की तरह था। उन्हें बधाइयां देने का सिलसिला काउंटिंग सेंटर पर आते ही शुरू हो गया। वह 8403 मतों से जीती। इस चुनाव में आचार संहिता तोड़ने पर उन पर केस भी दर्ज हुआ था।
विश्लेषण : जीत में हार और हार में भी जीत!
नगर निगम चुनाव के नतीजे कांग्रेस के लिए लोकसभा व विधानसभा चुनाव के पहले का मंगलगान भले ही हो, विपक्षी भारतीय जनता पार्टी के लिए शोकगीत नहीं है। यह दल नगर की सत्ता तो हासिल नहीं कर सका, लेकिन वह जिस दूसरे मकसद के लिए चुनाव लड़ रहा था, उसे कुछ हद तक पा लिया है। भाजपा का मंसूबा लोकसभा व विधानसभा के आने वाले चुनाव में अपनी पार्टी के जनाधार को जांचना और मजबूत करना था। इस मायने में सफल इनेलो भी रही, जो अब तक ग्रामीण क्षेत्र की पार्टी मानी जाती रही है।
पहचान से परे और गुटों की गांठों में बंधकर चुनाव लड़ने वाले कांग्रेसी सिर्फ नगर की सत्ता के लिए लड़ रहे थे जबकि भाजपा और इनेलो के उम्मीदवार अपनी पार्टी की साख, सीख और सिंबल पर वोट मांगकर अपना जनाधार जांच रहे थे। भाजपा प्रत्याशियों के मतों का अंतर काफी रहा और शहर के हृदय प्रदेश माने जाने वाले वाडोर्ं ने उसकी झोली बड़ी उदारता से भरी। इतनी कि एक महिला उम्मीदवार तो प्रदेश में सबसे ज्यादा मतों से जीतने वाली प्रत्याशी बन गई। यह वही उम्मीदवार है जिसके इलाके में भाजपा की चुनावी सभा पर प्रशासन ने आचार संहिता के उल्लंघन के आरोप में शिकंजा कसा था।
कांग्रेस के दो पैनलों ने यह चुनाव लड़ा। पार्टी सिंबल से न लड़कर स्थानीय क्षत्रपों को खुली छूट देना पार्टी की राजनीतिक रणनीति का हिस्सा था। अब उसे दोनों गुटों को मथकर मेयर निकालना है। यह छोटे गुट से ही निकलेगा क्योंकि विधायक के असरदार गुट के पास कोई कानूनी सुपात्र उम्मीदवार नहीं है। यही नहीं, विधायक बलबीर पाल शाह अपने आधे उम्मीदवार भी नहीं जिता पाए। शाह और सचदेवा के बीच मेयर-डिप्टी मेयर पदों का बंटवारा हो सकता है। शतरंज की बिसात पर दोनों अपने-अपने मोहरे बिछाएंगे पर चालें दूसरे भी चलेंगे। इसमें विधायक नंबर-2 ओमप्रकाश जैन से लेकर मुख्यमंत्री तक शामिल बताए जा रहे हैं।
मेयर के लिए कुछ राजनीतिक सौदे तो होंगे लेकिन गनीमत है कि पानीपत में राजनीति की घोड़ा-मंडी नहीं लगेगी क्योंकि यहां जनादेश भले ही किसी पार्टी या समूह को न मिला हो, एक ही पार्टी के भीतर की उप पार्टियों को मिल गया है जिन्हें बाहर से खरीद-फरोख्त कर पार्षद लाने की ज्यादा जरूरत नहीं पड़ेगी।
विपक्षी पार्टियों के कुल मिलाकर 8 पार्षद हैं। ऐसे में वे मेयर की दावेदारी भी करेंगी या नहीं, यह देखना है। और नहीं तो वे इसमें अहम भूमिका तो निभाएंगे ही। हम कह सकते हैं कि इस चुनाव में कांग्रेस को कुछ विशेष हासिल नहीं हुआ और भाजपा व इनेलो ने कुछ खास नहीं खोया।
किस वार्ड में कौन प्रत्याशी जीता
वार्ड विजेता
1 काजल (सचदेवा समर्थित)
2 कमलेश (सचदेवा समर्थित)
3 हरीश शर्मा (निर्दलीय)
4 सीमा पाहवा (इनेलो)
5 जय कुमार (शाह समर्थित)
6 संजीता (निर्दलीय)
7 सुरेश वर्मा (निर्दलीय)
8 अशोक नारंग (भाजपा)
9 रोहिता रेवड़ी (भाजपा)
10 अशोक कटारिया (इनेलो)
11 भूपेंद्र सिंह (निर्दलीय)
12 सतीश सैनी (भाजपा)
13 सुधा अग्रवाल (शाह समर्थित)
14 मंजू कादियान (शाह समर्थित)
15 सुरेंद्र गर्ग (सचदेवा समर्थित)
16 सुशील कुमार (शाह समर्थित)
17 सुनील वर्मा (शाह समर्थित)
18 संजीव दहिया (भाजपा)
19 लोकेश नागरू (भाजपा)
20 सुखविंद्र कौर (शाह समर्थित)
21 बृजभूषण ढींगड़ा (निर्दलीय)
22 प्रवेश कुमार (निर्दलीय)
23 शीला देवी (शाह समर्थित)
24 दुष्यंत भट्ट (भाजपा)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva mai_Deva mai_Deva hne_Deva awa_Deva mar_Deva mai_Deva awa_Deva awa_Deva bho_Deva mai_Deva mar_Deva awa_Deva bho_Deva mai_Deva hin_Deva mar_Deva mai_Deva mai_Deva bho_Deva bho_Deva mai_Deva awa_Deva awa_Deva mai_Deva awa_Deva zho_Hant eng_Latn